Fiteny slava

Ny fiteny slava dia ireo fiteny indô-eorôpeana ao amin' ny vondrom-piteny baltô-slava. Vondrom-pitenin' ny olona monina ao Eorôpa Afovoany sy ao Balkana sy ao Eorôpa Atsinanana sy ao Siberia ary ao amin' ny tapany farany atsinanan' i Rosia ary ao Azia Afovoany.

 Sampan' ny fianakaviam-piteny slava 
Mizara fianakaviana telo ireo fiteny slava ireo, dia ny fianakaviam-piteny slava atsinanana sy andrefana ary atsimo.

 Fiteny slava atsinanana 
Ny fiteny rosiana, ny fiteny bielôrosiana, ny fiteny rotena na rosina ary ny fiteny okrainiana dia ao amin' ny fianakaviam-piteny slava atsinanana.

 Manana mpiteny 255 tapitrisa ny fiteny rosiana, indrindra any Rosia, any amin' ny Faritra Baltika, any Belarosia, any Okraina, any Môldavia, any Kazakstana ary any amin' ny repoblika sôvietika maro teo aloha.
 Manana mpiteny 41 tapitrisa ny fiteny okrainiana, indrindra any Okraina, any Môldavia, any Pôlônia ary any Slôvakia, ary koa any Rosia sy Kazakstana.
 Manana mpiteny 630 230 ny fiteny roteniana, any Krôasia, any Tsekia, any Hôngria, any Pôlônia, any Serbia ary any Slôvakia.
 Manana mpiteny 14 tapitrisa ny fiteny belarosiana, indrindra any Belarosia sy any Pôlônia.

 Fiteny slava andrefana 
Ny fiteny tsekôslôvaka (fiteny tseka, fiteny slôvaka), ny fiteny sôraba (fiteny sôraba ambony, fiteny sôraba ambany) ary ny fiteny lesitika (fiteny pôlôney, fiteny kasoba, fiteny pôlaba, fiteny slôvitsa ary fiteny silesiana) dia ao amin' ny fianakaviam-piteny slava andrefana.

 Ny fiteny pôlôney dia manana mpiteny 50 tapitrisa, indrindra any Pôlônia sy any amin' ny tapany atsimon' i Litoania, ary koa any Belarosia, any amin' ny tapany andrefan' i Okraina, any Tsekia ary any Slôvakia, ary koa any am-pifindrà-monina (Eorôpa Andrefana, Amerika Avaratra).
 Ny fiteny tseky dia manana mpiteny 11 tapitrisa, indrindra any Tsekia sy any Slôvakia ary any Aotrisy
 Ny fiteny slôvaka dia manana mpiteny 5,6 tapitrisa any Slôvakia sy any Etazonia ary any Tsekia.
 Ny fiteny sôraba dia manana mpiteny 100 000 izay manana sata voaaro any Alemaina ary mizara ho fiteny roa miavaka: ny fiteny sôraba ambany na fiteny losatiana, tenenina any Brandenburg, sy, ny fiteny sôraba ambony, tsy dia miely patrana loatra, tenenina any Saksônia.
 Ny fiteny kasobiana dia manana mpiteny 100 000 ka hatramin' ny 250 000 eo ho eo, indrindra any amin' ny tapany avaratr' i Pôlônia (izay miteny pôlôney ihany koa) sy any Kanada.
 Ny fiteny slôvintsa (fiteny pômeraniana antitra), izay efa tsy misy mpiteny intsony, nampiasaina tany Pomerania.
 Ny fiteny pôlabiana, izay efa tsy misy mpiteny intsony, nampiasaina tany amin’ ny faritra sasany any Alemaina sy any Tsekia (tao amin' ny Lohasahan' i Elbe).

 Fiteny slava atsimo 
Ny fiteny serbô-krôaty (fiteny krôatiana, fiteny bôsniana, fiteny môntenegrina, fiteny serbiana) sy ny fiteny bolgariana-makedôniana (fiteny bolgara, fiteny makedôniana) ary ny fiteny slôvena (fiteny prekmora sy fiteny resiana) dia anisan' ny fianakaviam-piteny slava atsimo.

 Ny fiteny slôveniana dia manana mpiteny 2,2 tapitrisa, indrindra any Slôvenia, ary koa manodidina an' i Trieste any Italia sy Carinthia any Aotrisy.
 Ny diasistema slava atsimo-afovoany (BKMS, fantatra ihany koa amin'ny hoe fiteny serbô-krôatiana") dia manana mpiteny 18,5 tapitrisa ary ahitana:
 fitenim-paritra efatra lehibe: fiteny kaikaviana, fiteny tsakaviana, fiteny stôkaviana ary fiteny tôrlakiana, izay samy mizara ho karazany isan-toerana;
 fiteny manara-penitra efatra mifanitsy amin' ny firenena efatra vokatry ny faharavan' i Iogôslavia:
 ny fiteny bôsniana, ampiasain' ny olona 2,5 tapitrisa any Bôsnia-Herzegôvina;
 ny fiteny krôatiana, ampiasain' ny olona 7 tapitrisa any Krôasia sy Bôsnia-Herzegôvina;
 ny fiteny môntenegrina, antsoina koa hoe "fiteny serbiana" ao Môntenegrô, izay misy 63 % amin' ny olom-pirenena no nilaza fa miteny serbiana ary 22 % no nilaza fa miteny môntenegrina nandritra ny fanisam-bahoaka tamin' ny taona 2003, ary tao amin' ny fizaràna momba ny maha-izy, 43 % no nilaza ny tenany ho Môntenegrina, ary 32 % ho Serbiana, izay midika fa ny 21 % amin' ny olom-pirenena ao amin' io firenena io dia mamaritra ny tenany ho Môntenegrina miteny serbiana;
 ny fiteny serbiana, ampiasain' ny mpiteny 9 tapitrisa: 7,5 tapitrisa any Serbia, 1,5 tapitrisa any Bôsnia-Herzegôvina, any Môntenegrô ary any Krôasia.

 Manana mpiteny 9 tapitrisa ny fiteny bolgariana, indrindra any Bolgaria sy any Makedônia Avaratra ary any Grisia.
 Manana mpiteny 2,5 tapitrisa ny fiteny makedôniana, indrindra ao Makedônia Avaratra, ary heverina ho fitenim-paritry ny fiteny bolgariana indraindray.

 Fanoratana ny fiteny slava 
Soratana amin' ny abidy latina nampiana mari-tsoratra ny fiteny ao amin' ny fianakaviam-piteny slava andrefana. Ireo fiteny ao amin' ny fianakaviam-piteny slava atsimo dia soratana amin' ny abidy sirilika sy amin' ny abidy latina. Ny fiteny ao amin' ny fianakaviam-piteny slava atsinanana dia soratana amin' ny abidy sirilika.

 Jereo koa 

 Slava

 Fiteny slava iraisana
 Fanehoan-javatra mifetra sy tsy mifetra
 Abidy sirilika
 Fiteny indô-eorpôpeana
 Fiteny baltô-slava
 Fiteny balta

Vondrona ao amin' ny fianakaviam-piteny indô-eorôpeana

 Fiteny anatôliana
 Fiteny tôkariana
 Fiteny baltô-slava
 Fiteny keltika
 Fiteny jermanika
 Fiteny helenika
 Fiteny indô-iraniana
 Fiteny italika

Sokajy:Fiteny
Sokajy:Fiteny indô-eoropeanina